

**MESTO SPIŠSKÁ BELÁ**

**Správa o činnosti za rok 2024**

**Opatrovateľská služba v domácom prostredí**

# Spišská Belá, január 2025

**Správa o činnosti za rok 2024**

**Opatrovateľská služba v domácom prostredí**

**Názov právnickej osoby: Mesto Spišská Belá**

**Sídlo: Petzvalova 18, 059 01 Spišská Belá**

**Štatutárny zástupca: Ing. Mgr. Peter Zibura**

**IČO: 00326518**

**Názov zariadenia: Opatrovateľská služba v domácom prostredí**

**Právna forma: bez právnej subjektivity, sociálny služba je súčasťou Organizačnej štruktúry mesta Spišská Belá**

**Forma poskytovania sociálnej služby: terénna**

**Predkladateľ:**

**Ing. Mgr. Peter Zibura, primátor mesta**

**Zodpovedná:**

**Ing. Anna Mlaková, vedúca Odboru sociálnych vecí**

**Spracovateľ:**

**Ing. Anna Mlaková, koordinátorka opatrovateľskej služby**

**OPATROVATEĽSKÁ SLUŽBA**

Mesto Spišská Belá poskytuje sociálnu službu prostredníctvom domácej opatrovateľskej služby v zmysle § 41 zákona č. 448/2008 Z. z. o sociálnych službách a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (ďalej len „zákon o sociálnych službách“).

Je terénnou formou sociálnej služby, ktorá sa poskytuje osobám v nepriaznivej sociálnej situácii pre ťažké zdravotné postihnutie či nepriaznivý zdravotný stav. Službu využívajú občania, ktorí z dôvodu zhoršenia zdravotného stavu nie sú schopní postarať sa o seba sami, ani za pomoci svojich blízkych.

Opatrovateľská služba je sociálna služba poskytovaná fyzickej osobe, ktorá:

a) je odkázaná na pomoc inej fyzickej osoby a jej stupeň odkázanosti je najmenej II. podľa prílohy č. 3 zákona č. 448/2008 o sociálnych službách a zákona č. 455/1991 Zb. o živnostenskom podnikaní v znení neskorších predpisov.

b) je odkázaná na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 4. zákona 2.

Opatrovateľská služba poskytuje pomoc pri najrôznejších úkonoch kde patria najmä pri dohľade poskytovanom pri úkonoch sebaobsluhy, úkonoch starostlivosti o svoju domácnosť a pri základných sociálnych aktivitách, ktorými sú:

* úkony sebaobsluhy ako osobná hygiena, celkový kúpeľ, stravovanie a dodržiavanie pitného režimu, sprievod na toaletu, pomoc pri vyzliekaní a obliekaní, účelná očista po toalete, sprievod pri chôdzi, pomoc pri vstávaní z lôžka a líhaní na lôžko, polohovanie, pomoc pri manipulácii s predmetmi, obsluha a premiestňovanie predmetov dennej potreby, dodržiavanie liečebného režimu,
* úkony starostlivosti o svoju domácnosť ako nákup potravín a iného drobného spotrebného tovaru, príprava jedla, varenie, zohrievanie jedla, donáška jedla do domu, umytie riadu, bežné každodenné upratovanie domácnosti - umytie dlážky v kuchyni a utretie prachu, vysávanie v miestnosti kde sa opatrovaný prevažne zdržuje, obsluha bežných domácich spotrebičov, 7 starostlivosť o bielizeň (pranie a žehlenie), starostlivosť o lôžko, vynášanie drobného odpadu do zbernej smetnej nádoby a ďalšie nevyhnutné činnosti súvisiace s prevádzkou domácnosti,
* úkony pri základných sociálnych aktivitách ako je sprievod na lekárske vyšetrenie, vybavovanie úradných záležitostí, záujmových činnostiach

Za poskytované sociálne služby opatrovateľskou službou hradí občan poplatok podľa Všeobecného záväzného nariadenia Mesta Spišská Belá č. 3/2024, ktorým sa mení a dopĺňa VZN Mesta Spišská Belá č. 4/2019 o poskytovaní sociálnych služieb na území mesta Spišská Belá a o úhradách za tieto služby v znení neskorších predpisov.

Podľa platného VZN sa opatrovateľská služba poskytuje prijímateľovi sociálnej služby na území mesta Spišská Belá a mestskej časti Strážky a to v domácnosti opatrovaného občana a to len v pracovných dňoch, najviac v rozsahu 7,5 hod. denne v čase od 7.30 hod. do 15.30 hod. Rozsah úkonov sa určuje na základe posudku o odkázanosti na sociálnu službu a vzájomnou dohodou medzi poskytovateľom a prijímateľom sociálnej služby.

Opatrovateľská služba sa poskytuje prostredníctvom opatrovateliek, s ktorými má mesto uzatvorený pracovný pomer. Každá z nich je odborne spôsobilá na výkon opatrovateľskej služby.

Od 01.01.2024 do 31.12.2025 je Mesto Spišská Belá zapojené v rámci výzvy „Podpora opatrovateľskej služby II. v meste Spišská Belá do tohto národného projektu s poskytnutím nenávratného finančného príspevku v sume najviac 103 914,72 EUR na realizáciu projektu. Cieľom projektu je zabezpečiť zotrvanie občanov, ktorí sú odkázaní na pomoc inej osoby v prirodzenom domácom prostredí a poskytovať kvalitnú a plnohodnotnú opatrovateľskú službu. V rámci projektu bol v roku 2024 vytvorený priestor pre 13 kvalifikovaných opatrovateliek, z toho 6 opatrovateliek na plný úväzok a 7 opatrovateliek na polovičný úväzok, kde jedna z opatrovateliek je z dôvodu dlhodobej pracovnej neschopnosti preobsadená.

**Prehľad počtu klientov opatrovateľskej služby:**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Mesiac** | 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| **Rok 2023** | 12 | 12 | 13 | 12 | 10 | 10 | 11 | 11 | 11 | 10 | 10 | 10 |
| **Rok 2024** | 10 | 9 | 10 | 10 | 10 | 10 | 10 | 10 | 11 | 11 | 12 | 11 |

Za poskytnutie opatrovateľskej služby bola v roku 2024 prijatá úhrada v celkovej sume 16 213,66 EUR. V roku 2024 k zvyšovaniu úhrady za poskytovanú OpS nedošlo, tým bol dodržaný stanovený cieľ udržateľnosti a cenovej dostupnosti SS.

Čerpanie bežných výdavkov je spracované vo finančnom plnení programového rozpočtu k 31.12.2024

Na webovej stránke mesta sú k dispozícii informačné materiály zamerané na navigáciu klientov a ich rodín pri riešení životných situácií seniora žijúceho v domácnosti. Našou snahou pri príprave poradenských materiálov bolo poskytnúť rodinám komplexné sociálne poradenstvo zamerané na využitie existujúcich a dostupných systémov podpory pre zotrvanie seniora vo svojom prirodzenom prostredí a vyskladaní podpornej siete, ako aj prispôsobení domácnosti potrebám seniora so špecifickými potrebami. Širokej verejnosti sú sprístupnené informácie v elektronickej ale aj tlačenej podobe, ktoré sú k dispozícii priamo u kompetentnej pracovníčky konkrétnej sociálnej oblasti. V rôznych krízových situáciách sme uskutočňovali aj návštevy priamo v domácnostiach.

Domáca opatrovateľská služba predstavuje alternatívu starostlivosti o seniora v jeho prirodzenom prostredí. Do budúcna bude potrebné nielen rozšírenie tímu opatrovateliek, ale aj následné poskytovanie kvalitnej sociálnej služby prepojenej s inými typmi nadväzných služieb (služby Agentúr domácej ošetrovateľskej služby, služby rehabilitácie, pedikúry, služby poskytujúce rôzne liečebno-pedagogické metódy – tréningy pamäti, prvky bazálnej stimulácie, služby paliatívnych hospicov).

Našou víziou je poskytnúť občanom a ich rodinám komplexné sociálne poradenstvo s usmernením ohľadom vybavenia domácnosti zdravotnými pomôckami, a materiálom, prispôsobenia domácnosti potrebám seniora, nakontaktovanie firiem venujúcim sa debarierizácií s usmernením ohľadom vybavenia kompenzačných príspevkov pre občanov so zdravotným postihnutím. Jednou z nich je aj možnosť získať osobnú asistenciu a podľa potrieb aj odľahčovaciu službu. V našej poradenskej praxi sa orientujeme aj týmto smerom a pre občanov, ktorí sú aktívni a ich účasť na sociálnych aktivitách by bola obmedzovaná, snažili sme sa byť nápomocní pri príprave žiadosti na vybavenie služby tohto typu. Sme presvedčení, že opatrovateľská služba je pre občanov s potrebou istej miery podpory iba jednou z alternatívnych služieb. Ak poskytneme kvalitné poradenstvo a rozšírime rodine škálu možností, je pravdepodobné, že mnohé rodiny sa rozhodnú aj pre iný typ komunitných služieb, ktoré lepšie pokrývajú ich potreby.

Taktiež našou víziou je poskytnúť opatrovateľkám možnosti vzdelávania a supervízie. Prostredníctvom vzdelávania docielime zvýšenie kvality poskytovanej služby. V roku 2024 bolo opatrovateľkám 2 krát zabezpečené vzdelávanie (prvá pomoc, ľudské práva) a 1 krát supervízia. Vzdelávanie opatrovateliek plánujeme podľa ponúk rozširovať.

**Zhodnotenie opatrovateľskej služby za rok 2024 zo strany klientov:**

Úroveň poskytovania OSL bola počas celého roka sledovaná rôznymi formami:

* prijatím osobných a telefonických informácií, kde práca opatrovateliek bola hodnotená pozitívne
* dotazníkovou formou:
* rozdaných bolo 8 dotazníkov v mesiacoch 10-11/2024
* vyplnených sa vrátilo 8 dotazníkov, t. j. 100% návratnosť
* vyhodnotenie dotazníkov spokojnosti: možno konštatovať, že s kvalitou poskytovania OpS sú prijímatelia SoS spokojní. Konkrétne vyhodnotenie dotazníkov spokojnosti s OpS je súčasťou dotazníkov.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Stanovisko Komisie bytovej, sociálnych vecí a verejného poriadku k Správe o činnosti za rok 2024:**

Komisia odporúča MsZ Spišská Belá zobrať na vedomie Správu o činnosti domácej opatrovateľskej služby za rok 2024.